b'\n_START_ARTICLE_\nBiser\n_START_PARAGRAPH_\nBiser je trd, okrogel predmet, ki nastane v lupini \xc5\xa1koljk (predvsem ostrig) in se uporablja za nakit._NEWLINE_Biseri nastanejo v notranjosti \xc5\xa1koljke. Kot reakcija na mote\xc4\x8d predmet v notranjosti lupine izlo\xc4\x8da \xc5\xa1koljka kalcijev karbonat (CaCO\xe2\x82\x83) v mineralni obliki kot aragonit ali kalcit (kristalne oblike kalcijevega karbonata). Mineral ve\xc5\xbee protein conchion. Kombinacija kalcita in conchiona je biserna matica._NEWLINE_Izreden lesk biserov nastane zaradi odboja in loma svetlobe na mejnih ploskvah med karbonatom in proteinom. Lesk je tem lep\xc5\xa1i \xc4\x8dim tanj\xc5\xa1e so plasti karbonata. Prelivanje barv nastane zaradi odboja bele svetlobe na posameznih plasteh, ko se del svetlobe izgubi, del pa okrepi. Pojav je znan kot interferenca. Biseri so navadno beli, lahko s kremastim ali vijoli\xc4\x8dnim odtenkom. Biseri pa so lahko tudi rumeni, zeleni, modri, sivi ali \xc4\x8drni. \xc4\x8crni biseri so zaradi redkosti posebno cenjeni._NEWLINE_Ve\xc4\x8dina biserov, ki se danes uporabljajo za nakit, je vzgojena. V ostrigo dajo tujek in dve leti kasneje lahko poberejo \xc5\xa1koljke. To vrsto akvakulture je razvil Japonec Kokichi Mikimoto in jo \xc5\xbee leta 1896 patentiral._NEWLINE_Vrednost bisera je odvisna od leska, barve, velikosti, brezhibnosti in simetrije. Pri tem je najva\xc5\xbenej\xc5\xa1i lesk. Veliki, popolnoma brezhibni biseri so redki in se uporabljajo za izdelavo prstanov._NEWLINE_Bisere, ki imajo obliko solze, uporabljajo za obeske._NEWLINE_Bisere z napakami uporabljajo predvsem za ogrlice.\n_START_SECTION_\n\xc4\x8crni biseri\n_START_PARAGRAPH_\nBiseri s temno barvo se nabirajo v ju\xc5\xbenih morjih. Imenujejo se \xc4\x8drni biseri. Tamkaj\xc5\xa1ne ostrige izlo\xc4\x8dajo sivo do \xc4\x8drno biserno matico. Od leta 1963 gojijo tudi te ostrige. Eden od najbolj znanih \xc4\x8drnih biserov je Azra. Je sredi\xc5\xa1\xc4\x8de ovratnice, ki spada med ruske kronske dragulje.'